ཤེས་ཡོན་སློབ་སྦྱོང་ནི་ཕྱིའི་ཡུལ་ལ་གོ་རྒྱ་གཅོད་པ་ཙམ་དང༌།བརྡ་འཕྲིན་གང་མང་གསོག་ཉར་གྱི་ཆེད་དུ་མ་ཡིན་པར།མིའི་ལྷན་སྐྱེས་ཀྱི་ཤེས་ནུས་སད་རྫོགས་སྨིན་གསུམ་བྱས་པ་བརྒྱུད།ཆོས་རབ་ཏུ་རྣམ་པར་འབྱེད་པའི་ཤེས་རབ་དང༌།སེམས་རྒྱུད་རབ་ཏུ་ཞི་བར་བྱེད་པའི་ཐབས་ཚུལ་གཉིས་ཟུང་འབྲེལ་གྱིས་སེམས་རྒྱུད་ཀྱི་ཡོན་ཏན་འཐོབ་པར་བྱེད་པའི་བརྒྱུད་རིམ་ཞིག་ཡིན་སྟབས།གཞི་རིམ་བར་མའི་བསླབ་གཞིའི་ནང༌།ཤེས་བྱའི་རྣམ་གྲངས་གང་མང་ཞིག་སློབ་མར་བཙན་སློབ་བྱ་རྒྱུའི་ཚབ་ཏུ།སློབ་མའི་རྣམ་འབྱེད་ཀྱི་ཤེས་རབ་སད་ཅིང་སྨིན་ཐབས་བྱ་རྒྱུ་གལ་གནད་ཆེ་ཤོས་སུ་འཛིན་དགོས།